b'\n_START_ARTICLE_\nMahlatikka\n_START_SECTION_\nTuntomerkit\n_START_PARAGRAPH_\nMahlatikka on 18\xe2\x80\x9321 senttimetri\xc3\xa4 pitk\xc3\xa4. Sill\xc3\xa4 on p\xc3\xa4\xc3\xa4osin mustavalkea h\xc3\xb6yhenpuku. P\xc3\xa4\xc3\xa4laki ja koiraalla my\xc3\xb6s kurkku ovat punaiset, mutta naaraan kurkku on valkoinen. P\xc3\xa4\xc3\xa4nsivulla on mustavalkeaa pitkitt\xc3\xa4isjuovitusta. Kurkkua ymp\xc3\xa4r\xc3\xb6i musta reuna, joka laajenee laikuksi kurkun alle. Siivell\xc3\xa4 on valkoinen kolmionmuotoinen laikku. Vatsassa ja rinnansivuilla mahlatikalla on heikkoa keltaista s\xc3\xa4vy\xc3\xa4.\n_START_SECTION_\nLevinneisyys\n_START_PARAGRAPH_\nMahlatikka pesii Alaskassa, Kanadassa ja Yhdysvaltain pohjoisosissa. Talvehtimisalueet sijaitsevat etel\xc3\xa4mp\xc3\xa4n\xc3\xa4 Yhdysvalloissa ja V\xc3\xa4li-Amerikassa. Harhailijoita on tavattu Islannissa, Irlannissa ja Isossa-Britanniassa.'